被命行田未半而羽書至造砦者萬別駕其逼方甚繼復有聞
作者：薛季宣
朝代：宋

paragraphs: 冷火不再然，事成難重言。
我苦不憚煩，興言念丘園。
丘園未得歸，行田縣西原。
暑雨霑我衣，萊蕪絆我轅。
熊羆百萬衆，未易輕營屯。
東征到洪道，折柳臨津門。
峨峨鳳皇臺，墟吳際荒村。
南湖湛淪漪，𭲟渺波瀾翻。
路回溪谷間，子規叫煩冤。
流血良自悲，誰念望帝魂。
不羞五斗腰，折支別駕尊。
松門故鄉類，去路馳且奔。
羽書如流星，萬室崇屏藩。
荒凉舊村甿，億兆不一存。
哀聲聽杜宇，側耳心昏昏。
山澤久已竭，職死何足論。